कर’ना जिउसानि लकडाउन समाव सरासनस्रा सुबुंफोरनि खर’आव थांगोनजों बुनाय बादि खालामनाय थासारिया एसे रुयनो हमनाय समावनो मुवा-बेसादफोरनि बेसेना हरखाब बांनानायाव सरासनस्रा सुबुंफोरा फिन सानावनो सांग्रेमा बिरनाय नुलाय लायनाय थासारि सोमजिदों। दासान्दै आसामनि सुबुं अनजिमाया थाम कौटि स्निजि लाखसो जागोन। बे थाम कौटि स्निजि लाखसो सुबुंफोरनि गाहाइ जेंनायानो जाबाय मुवा-बेसादफोरनि बेसेन बांनाय। आसामनि गासै सुबुंफोरनि 85 जौखोन्दोया गामि ओनसोलनि। बे गामि ओनसोल सुबुंफोरनि जेंनायानो जोबनो थाङा। बिदिखौ नायोब्ला माब्लाबाबो सुफुं जानाय नङा होननानै सम-सम सानखांनाय फैयो। मानोना गावनि हायावनो खाफालनि गोलोमदैखौ हायाव फसरनानै आबाद मावसेयावबो फसलफोरनि मोजां बेसेन मोना होननानै सम-सम अजद सिखाङो । हादरसा सोरखारनि ” दुब्लिया जोंनि, हाथायाबो जोंनि” होननानै स्ल’गान होनायफोरा जेनिबो बिसोरनि थाखाय साव बादिसो। मानोना आबादनि फसलखौ मोजां बेसेन होनानै सोरखारा बाया। जियानो जाया मानो बेसेन बांनाय होननानै बुङोब्ला आलु, सामब्रामफोरनि बेसेन बांनायखौल’ बुङा।